Alexander, episcopus, servus servorum Dei, dilectis filiis..... Abbati et conventui monasterii Pontiniac. cisterciensis ordinis, Autissiod. diocesis, salutem et apostolicam benedictionem. Sanctorum meritis inclita gaudia fideles Christi assequi minime dubitamus, qui eorum patrocinia per condignæ devotionis obsequia promerentur, illum que venerantur in ipsis quorum gloria ipse est retributio meritorum. Nos, igitur, ad consequenda prædicta gaudia causam dare fidelibus populis cupientes, omnibus vere pœnitentibus et confessis, qui ecclesiam vestram in die anniversarii translationis corporis gloriosissimi confessoris Edmundi quiescentis in ipsa, cum devotione et reverentia visitaverint annuatim, peccatorum suorum veniam petituri a Domino, de omnipotentis Dei misericordia, et beatorum Petri et Pauli apostolorum ejus auctoritate confisi, unum annum, et singulis septem diebus immediate sequentibus diem illum ex præmissa causa ad eandem ecclesiam accessuris, quadraginta dies de injuncta sibi pœnitentia misericorditer relaxamus. Datum, Neapoli, nonis aprilis, pontificatus nostri anno primo.